1Yiesû naakûrûkîîrîîte Njeriko. 2Ikwarî na muntû aarî oogo eetagwa Cakayo. Aarî mûnene wa arûngithia ûgooti na aarî gîtonga. 3Cakayo neendaga kwona Yiesû, îndî gûtaûmbîkanaga n'ûntû aarî muntû ûmûkubî mûno. Agûcûûgia gûtûrithîîria meetho kîrîndîîni gîa antû ataamwona. 4Akûrega kûmwona, augia rwîro arî mbere ya kîrîndî aatwa mûkûyûûni kaingo amwona n'ûntû Yiesû aakûrûkîîrîîte njîraani înu. 5Yiesû agûkinya agu mûtîîni ûyu, aacûûba îgûrû amwîra, "Cakayo gûrûka na mpwî. Îmunthî nwa mwanka ntuîke mûgeni waku." 6Nthûti weenu Cakayo aagûrûka. Baathi mûciî wake barî na Yiesû amûgwata ûgeni akeneete mûno. 7Antû baingî bakwona ûgu, baanjîîria kûnung'una bakiugaga, "Ka atuîkire mûgeni mûciî wa mwîyia?" 8Cakayo aarûngama eera Mwathani, "Mwathani, raitha wone nkîgaîra nkîa nucu ya ûtonga bwakwa. Na weegua kûrî muntû ntunyîîte gîntû gîake na njîra îtaagîrîte, nkamûrîa kîo maita mana." 9Yiesû amwîra, "Îmunthî antû ba mûciî ûyû bûkwonokua, n'ûntû igûkwonekana wabu i mwana wa rûrîîyo rwa Îburaîmu atûîre nyomba îno. 10Mwana wa Muntû aayire gûcûa antû bara baûrîîte aboonokia." 11Antû bathikîîrîîtie mantû mamu, Yiesû aathi na mbere kûbaarîria agîtûmagîra ngerekano. Na n'ûntû aarî akubî gûkinya Njerusaremu, antû baathûgaanagia ûnene bwa Ngai bûrî akubî mûno. Yiesû abaa ngerekano akîbaruta mathûgaanioni mamu baarî na mo. 12Abeera, "Ikwarî na muntû ûmwe aarî îgweta aathiîte nthîgûrû îngî yarî kûraaya na kwao atuîkithua mûnene acooka. 13Mbere ya athi, eeta aruti ngûgî baake îkûmi. Bonthe abaa mbia iganeene. Abeera, 'Wamuntû nakabaitanie mbia inu ndabwa, mwanka rîra ngacooka.' Rîru aathi. 14"Antû ba nthîgûrû yao bataamwendaga. Baatûma antû bamûthingatia ntûmwa îkuuga batikwenda atuîka mûnene wao. 15"Muntû ûyu agûtuîkithua mûnene aacooka kwao kaîrî. Aaruta watho auga eetîrwe aruti ngûgî bara aatigîîte aagaîra mbia, amenye baita îra boonire na cio. 16Mûruti ngûgî wa mbere aaya amwîra, 'Ndabaitaniirie mbia ira wannenkeere maita îkûmi.' 17"Mûnene wake amwîra, 'I bwega mûno, ûrî mûruti ngûgî ûmwega. Na n'ûntû ûgûtuîka mwîtîgua na biikai, ngûgûtuîkithia mûnene ûkaathaga taûni îkûmi, kîrî kîewa.' 18"Mûruti ngûgî wa baîrî aaya. Amwîra, 'Mûnene, mbaitanîîtie mbia ira wannenkeere maita mataano.' 19"Mûnene amwîra, 'Ngûgûtuîkithia mûnene, ûkaathaga taûni itaano.' 20"Wa bathatû we akûûya, amwîra, 'Mûnene, mbia ciaku ira wannenkeere n'ino. Ndaciaigire bwega, n'ino igana wabûra wannenkeere igana. 21Indagûkuthûkire n'ûntû woû ûrî muntû atarî kîao. Ûthûkagia bira bitarî biaku na ûkethaga bira ûtaanda.' 22"Mûnene amwîra, 'Woû ûrî mûruti ngûgî ûmûthûûku! Ngaakûgiitîra îgamba kûringana na mîgambo yaku îra waria wengwa. Weegua waiyî ntirî kîao, nthûkagia bira bitarî biakwa, na nkethaga ara ntaanda, 23i mbi îîndî n'ûntû ûtaambaigîra cio mbanki, kaingo ndaaya nthûkia irî na baita?' 24Mûnene eera antû bara baarî agu bamûtunye mbia inu aarî na cio banenkere ûra ooneete baita maita îkûmi. 25"Antû babu bamwîra, 'Mûnene, akaanenkerwa mbia na ingî arî na cio maita îkûmi!' 26"Mûnene abacookeria abeera, 'Ga nkûbwîra, ûra arî na gîntû nkamwongeera. Îndî ûra gûtarî kîo arî na kîo, wana gîîkai kîra arî na kîo nagaatunywa. 27Anthû baakwa na bo bara batireendaga ntuîka mûnene wao bareeteeni aaga bûbaûrage nkîonaga!' " 28Yiesû akûthiria kwaria mantû mamu, aathi na mbere na rûgendo, athiîte Njerusaremu. 29Arî akubî gûkinya gataûni geetagwa Bethipage na kangî geetagwa Bethania, Karîmaani ka Mîceituuni, aatûma arutwa baake baîrî baathiyaga barî mbere. 30Abeera, "Îthiini gataûni gaka karî mbere aaga, na bwakinya oogo bûkoona kayaû ka îng'ooi kathaîkîîtwe gataakamata muntû. Bûthaûre ko bûreete. 31Na ûra akaabûûria i kî n'ûntû bûgûkathaûra, bûmwîre, 'I Mwathani arî bata na ko.' " 32Arutwa babu baathi beethîra mantû makari wata bûra Yiesû aabeerîîte. 33Bakîthaûra kang'ooi gaku, eene ko babaûria, "I kî n'ûntû bûkûthaûra kayaû gaku?" 34Arutwa babacookeria babeera, "I Mwathani agûkeenda." 35Baareetera Yiesû ko. Bamwarîra tûbuuti twao mûgongo wa ko, Yiesû aakarîra. 36Athiîte agatwete, antû bamwarîra tûbuuti twao barabaraani. 37Agûkinya akubî na Njerusaremu, mûtûndûrûkooni wa barabara îra yayîrîîte Karîmaani ka Mîceituuni, arutwa baake bonthe baakena, baakaatha Ngai na tûyû twa îgûrû n'ûntû bwa biama bia inya bionthe bira boonire akîrûtha. 38Baugaga, "N'ûmûthaarime mûnene ûra aayîîte kwa riîtwa rîa Mwathani! Ûkiri ibwîgue bûrî îgûrû na ûkumio kîrî Ngai!" 39Abarisai bamwe baarî kîrîndîîni gîku gîa antû beera Yiesû, "Mwarimû, kaania arutwa baaku ûbeere bakire!" 40Yiesû abacookeria abeera, "Ga nkûbwîra, wana baba bagakira, maiga mama magaatûmîîria." 41Yiesû arî akubî gûkinya Njerusaremu aagera meetho mbere oona taûni înu, amîîgua kîao. Aanjîîria kûrîra 42akiugaga, "Ûtakîîgua ikûûmbîka ntugû ya îmunthî ûkamenya mantû mara magaakûreetera ûkiri! Îndî na rîo ûtimenya n'ûntû ûrî ûmwithe mo. 43Îgiita rîgaakinya anthû baaku bagûkîmbe nteere cionthe wage a kuumîîra. 44Bagaakwomoranga na bacooke baûrage antû bara batûîre ndeni. Na gûtirî iiga rîgaatigwa rîtûûganîîrîîte na rîra rîngî, n'ûntû ûtiiyî kana gaka i ko kaanya kara Ngai aakwete ga kwonoka!" 45Yiesû aathi nyomba ya Ngai eengatia antû ku bonthe bara baagûranagîra na beendanagîria 46akîbeeraga, "Kwandîkîîtwe Maandîkooni Maatheru, 'Nyomba yakwa îgeetagwa nyomba ya kûndombera,' îndî biû bûmîtuîkithîîtie 'îkurungu rîa kwîbithaga aamba'!" 47Wakîra ntugû Yiesû aathiyaga nyomba ya Ngai kûrutana antû. Athînjîri bara banene ba Ngai, aarimû ba watho na atongoria ba antû ibeendaga kûmûûraga. 48Îndî batoona kaanya n'ûntû antû baakaraga bathiûrûkîîrîîte Yiesû rîonthe akîbarutanaga. Antû bateendaga gûkûrûkîrwa i katheto nwa kamwe.
kik_Latn